*Til* Arbeiderpartiet, Senterpartiet og SV

*Dato* 17. mars 2015

*Kontaktinfo* Generalsekretær Lars Rottem Krangnes

Tlf.: 99 40 38 25 // E-post: lars@ungfunk.no

Notat om uførereformen fra Unge funksjonshemmede

*Unge funksjonshemmede er en selvstendig paraplyorganisasjon som representerer 33 diagnoseorganisasjoner med til sammen over 25 000 medlemmer. Vi står for representativ erfaring, organisert engasjement, kunnskap og nettverk innenfor inkluderende arbeidsliv, velferd og ungdomshelse. Vi samarbeider kontinuerlig med offentlige myndigheter, partene i arbeidslivet, forskere og sivilsamfunnsaktører. Unge funksjonshemmede er partipolitisk uavhengige.*

### Uførereformen for unge uføre pr. mars 2015

Unge funksjonshemmede er positive til uførereformen, og mener informasjonen fra NAV til brukerne har vært god, via blant annet den egne nettsida. Det er positivt at det blir enklere og mer lønnsomt å jobbe ved siden av uføretrygd. Dette er spesielt viktig for (unge) uføre med restarbeidsvene som varierer over tid. Vi har registrert enkelte kritiske tilbakemeldinger i media, men har ikke fått noen negative henvendelser fra unge uføre eller medlemsorganisasjonene. Mange unge uføre er trolig fortsatt avventende. Enkelte vil kanskje ikke oppleve at de har full oversikt før etter skatteoppgjøret for 2015. Det er derfor viktig at NAV og politiske myndigheter kontinuerlig sitter på oppdatert informasjon gjennom 2015 og 2016.

### Med uførereformen blir det enklere å jobbe, men det er like vanskelig å få jobb

Selv om det blir enklere og mer lønnsomt å kombinere full eller delvis uføretrygd med arbeid, fører ikke dette i seg selv til at personer med nedsatt funksjonsevne blir mer attraktive på arbeidsmarkedet, eller til flere arbeidsplasser som er tilgjengelige for målgruppa.

I vårt arbeid får vi mange tilbakemeldinger fra unge helt eller delvis uføre som ønsker å bruke restarbeidsevnen og skaffe seg mer kompetanse og erfaring, uten å få responsen de ønsker seg fra NAV. Flere sier de gjerne vil bruke mulighetene til økt inntekt som uførereformen gir, men vet fortsatt ikke hvor de kan finne en jobb på bare 10 eller 20 prosent. På våre arbeidssøkerkurs får vi høre at unge uføre merker seg mediefokuset på at uføre bør jobbe mer, samtidig som de får tilbakemeldinger fra NAV om at tiltak bare gjelder personer på arbeidsavklaringspenger.

Selv om unge med *nedsatt funksjonsevne* generelt skal prioriteres i NAVs jobbformidling, ifølge signalene i Meld. St. 39 (2014–15), varsles det ikke økte ressurser til dette. Av meldingen framgår det også at NAV ikke ser for seg å få kapasitet til aktiv jobbformidling rettet mot funksjonshemmede som er helt eller delvis *uføre*. Dersom ikke NAV driver aktiv formidling av jobber og matching av arbeidsgivere og uføre med restarbeidsevne, er det lite sannsynlig at reformen vil gi ”full” effekt.

NAV bør derfor få tilført økte ressurser som er øremerket ungdomskompetanse, lokal arbeidsmarkedskompetanse, jobbmatching og tilretteleggings-/oppfølgingstiltak rettet mot funksjonshemmede arbeidstakere under 30 år og deres potensielle arbeidsgivere. Satsingen må ha rom også for unge som er helt eller delvis uføre og ønsker å bruke restarbeidsevnen. Regjeringen har varslet en utvidet, refusjonsbasert støtteordning for tilpasninger på arbeidsplassen. Vi mener man bør vurdere om dette er tilstrekkelig for rask nok tilrettelegging.

Det offentlige kan også bidra direkte som arbeidsgiver, for eksempel gjennom traineeordninger etter modell av Oslo kommune. Dette fordrer økte bevilgninger og tydelige føringer til kommunene. Et annet mulig tiltak vil være å øke bevilgningene til organisasjoner og andre som driver prosjekter for personer som trenger aktivisering og arbeidstrening. Dette vil kunne supplere kommunenes tilbud i forbindelse med aktivitetsplikt for mottakere av stønad til livsopphold. (Statsbudsjettets kapittel 621, post 70).

Høsten 2014 kom en ny forskningsrapport som bekrefter at utdanning er enda viktigere for at funksjonshemmede skal komme i jobb enn det er for andre grupper. Samtidig har bruken av utdanning som arbeidsrettet tiltak i NAV gått ned. En innstramming i regelverket i 2004 har ført til at færre får utdanning som tiltak og færre har overgang til arbeid. Dette kan bidra til at flere enn nødvendig går over til uføretrygd på sikt. Mange unge med nedsatt funksjonsevne har ikke ressurser til full studieprogresjon eller til å jobbe ved siden av studiene. Reelt like muligheter til å skaffe kompetanse tilpasset funksjonsgraden, forutsetter at det blir enklere å få støtte til utdanning via NAV.

### Uførerereformen og bostøtte

Unge funksjonshemmede ber opposisjonspartiene om å holde oppe trykket på regjeringen for at reformen ikke skal føre til at personer mister hele eller deler av bostøtten de har hatt før reformen ble innført. Selv om regjeringen i statsbudsjettet varslet at de ville komme tilbake til Stortinget med en løsning før inntektsåret 2015 slår inn i beregningene, er det viktig at uføre med bostøtte opplever minst mulig usikkerhet. Enkelte kommuner varslet allerede vinteren 2014 mulige kutt, og mange uføre vil ikke kunne kompensere bortfall av bostøtten med å jobbe mer, enten fordi de ikke har (ytterligere) restarbeidsevne, eller fordi det ikke finnes tilgjengelig og tilpasset arbeid der de bor.